Svanedal Ullvarefabrikk

Svanedal Ullvarefabrikk var et industriforetak som ble etablert i 1908 i Oltedal i Rogaland. Opprinnelig het fabrikken Oftedals Veveri, men skiftet navn til Svanedal Ullvarefabrikk i 1914.

Fabrikken ble startet av de tre brødrene Aadne, Birk og Alfred Oftedal, med en aksjekapital på 20.000 kroner, ti ansatte og elektrisk strøm fra et eget kraftanlegg som brødrene hadde fått bygget. Kraftverket kunne levere energi tilsvarende 40 hestekrefter.

I 1933 hadde fabrikken 140 ansatte, og produserte foruten garn av ulike kvaliteter også stoffer, ulltepper, sjal og pledd. Stoffene beskrev fabrikken som «dresstøier, kjoletøier, kåpetøier, knickersstoffer». Svanedal fremstilte per 1933 også ferdige plagg, nærmere bestemt «gensere, pullovers, slipovers, skijumpere, dameulltrøier, underkjoler samt strømper og sokker i alle størrelser».

Per 1976 hadde bedriften 90 ansatte, hvorav 12 arbeidet ved bedriftens filial i Eigersund. Om lag 70 prosent av de ansatte per 1976 var kvinner; mange av dem var deltidsansatte husmødre. Dette året tok hovedfabrikken i Oltedal i bruk nye produksjonslokaler. 90 prosent av produksjonen var fremstilling av garn, både for håndstrikking, broderi og til bruk i industrien.

I 1998 ble produksjonen lagt ned.

Produkter pr. 1956 
 Blåveis – håndstrikkegarn, kamgarnspunnet i 100 % finere importert, møllsikret ull
 Eger – håndstrikkegarn i 100 % rayonull
 Folkegarn – håndstrikkegarn, kamgarnspunnet i 50 % norsk ull og 50 % rayonull; møllsikret garn beskrevet i fabrikkens produktomtale som «billiggarn til kofter, jakker etc. for barn».
 Heimly – håndstrikkegarn, kamgarnspunnet i 100 % norsk, møllsikret ull; av fabrikken beskrevet som «velegnet til sports- og vinterplagg»
 Rygja – strikkegarn, kardegarn i 100 % norsk, møllsikret ull «til sportssplagg, strømper og husflidsarbeid (veving)»
 Saga – håndstrikkegarn, kamgarnspunnet i 100 % norsk, møllsikret ull; «til kofter, barnegensere og ytterplagg» ifølge fabrikken
 Svane – håndstrikkegarn, kamgarnspunnet i 100 % «førsteklasses» norsk, møllsikret ull, som fabrikken omtalte som «slitesterkt» og «velegnet til kofter, jakker og strømper»

Referanser 

Selskaper etablert i 1908
Tidligere norske tekstilbedrifter
Næringsliv i Gjesdal